at kung ang pagkakawangki sa daong ng pamahalaan ay hindi pa lubos, ay tingnan ang pagkakalagay ng mga lulan. sa ilalim ng cubierta ay nangagdungaw ang mga mukhang kayumanggi at maiitim ng mga taga rito, mga insik at mestiso na nagkakasiksikang kasama ng mga lulang kalakal at mga kaban, samantalang sa itaas, sa ibabaw ng cubierta at sa lilim ng isang panambil na nagtatanggol sa kanila sa init ng araw, ay nangakaupo sa maginhawang luklukan ang ilang sakay na suot taga europa, mga prayle at mga kawani, na humihitit ng malalaking tabako, samantalang tinatanaw ang mga dinadaanan, na hindi man napupuna ang mga pagsusumakit ng kapitan na maiwasan ang mga balakid sa ilog. ang kapitan ay isang ginoo na may magiliw na anyo, lubha ng matanda, dating maglalayag na noong kabataan niya ay namahala sa lalong matuling daong at sa lalong malawak na karagatan at ngayong tumanday ginagamit ang lalong malaking pag iisip, pagiingat at pagbabantay upang maiwasan ang maliliit na kapanganiban.